Infrastructure Malta lestiet il-proġett tal-breakwater il-ġdid fil-Ponta tal-Qrejten f'Marsaxlokk b'tul ta' 110 metri u b'investiment ta' €4 miljun b'fondi tal-Unjoni Ewropea. Il-breakwater huwa intiż li jkennen il-Port ta' Marsaxlokk u x-xtajtiet tal-madwar. Is-sajjieda ta' Marsaxlokk issa b'moħħhom mistrieħ mir-riskji tal-qilla tal-baħar u l-ħsarat li l-maltemp jista' jagħmel lill-bastimenti tagħhom li jankraw fl-inħawi, u apparat ieħor li jkollhom fuq ix-xatt. L-istruttura f'qiegħ il-baħar li fuqha nbena l-breakwater hija pjattaforma wiesgħa sitt metri u fonda madwar tliet metri u nofs taħt l-ilma. Hemmhekk tniżżlu iktar minn tliet mitt blokka kbira fuq sodda tal-konkos biex tinvella qiegħ il-baħar. Infrastructure Malta użat ukoll ftit inqas minn elf tunnellata konkos biex bniet ħajt iktar minn żewg metri għoli man-naħa fejn jaħbat il-mewġ u travu mad-dawra tax-xifer tal-istruttura. Fil-ponta tal-breakwater, dan il-fanal seba' metri għoli biex jindika l-preżenza ta' din l-istruttura lill-baħħara li jkunu qed ibaħħru fl-inħawi bil-lejl. Il-breakwater iddawwar b'iktar minn tletin elf tunnellata blat kbir tal-qawwi. It-taqsima marittima ta' Infrastructure Malta bħalissa qed twettaq investimenti oħrajn kbar madwar il-kosta f'Malta u Għawdex. Fuq ix-xaqliba l-oħra tal-Port ta' Marsaxlokk, Infrastructure Malta qed ittejjeb il-puntuni fl-inħawi tal-Magħluq. Fl-inawgurazzjoni tal-proġett tal-breakwater, il-Ministru għat-Trasport, Infrastruttura u Proġetti Kapitali, Ian Borg, qal li qed isiru studji preliminari biex tagħraf l-aħjar post u tip ta' struttura li tista ssir fl-inħawi ta' Delimara, biex tkennen din in-naħa tax-xatt ta' Marsaxlokk ukoll. Fil-ġimgħat li ġejjin se jkun lest ukoll il-proġett ta' sitt miljun ewro għall-bini mill-ġdid tal-mollijiet, l-iskali u l-puntuni li jużaw is-sajjied fil-Menqa tal-port tal-Imġarr f'Għawdex. Proġett ieħor li għaddej bħalissa huwa l-faċilitajiet ġodda għall-passiġġieri tat-trasport bil-lanċa f'Tas-Sliema u f'Bormla. Infrastructure Malta qed tagħmel ukoll tiswijiet u bini mill-ġdid ta' mollijiet oħra f'Wied il-Għajn, Delimara u ċ-Ċirkewwa. Il-Ministru responsabbli mis-settur tas-Sajd, Anton Refalo, qal li dan il-proġett huwa prova oħra li dan huwa Gvern għan-nies, fejn intlaqgħet karba oħra tas-sajjieda ta' Marsaxlokk. Is-Segretarju Parlamentari għall-Fondi Ewropej, Stefan Zrinzo Azzopardi, fakkar kif waħda mill-miri tal-Fondi Ewropej hija proprju biex jiġi mgħejjun is-settur tas-sajd.